་བའི་གནས་སུ་བསྒོམ་པར་བྱའོ། ། རྣལ་འབྱོར་པ་འབྲིང་ནི་ནགས་ཁྲོད་དང་གངས་ཁྲོད་རི་གསུམ་གྱི་རྩེའམ་ལུང་གསུམ་གྱི་མདོའམ། ལུང་སྟོང་དང་ཐང་སྟོང་གྲོང་དང་ཐག་ཤིན་ཏུ་རིང་བ། སྔོན་གྱི་གྲུབ་ཐོབ་གོང་མ་རྣམས་ཀྱི་ཞབས་ཀྱིས་བཅག་པའི་གནས་རྣམས་སུ་བསྒོམ་པར་བྱའོ། ། མཐའ་མ་ནི་གྲོང་དང་རྒྱང་གྲགས་ཀྱི་ཚད་ཀྱིས་ཉེ་རིང་རན་པ་མི་མ་ཡིན་དྲག་པོ་དང་གཅན་ཟན་གྱི་འཇིགས་པ་མེད་པ། ཉིན་མོ་སྐྱེ་བོའི་རྒྱུ་འགྲུལ་ཉུང་ཞིང་། མཚན་མོ་སྒྲའི་ཀླག་ཅོར་ཆུང་བར་ཐོ་ཕྱིར་ས་དགྲའི་སྐྱོན་མེད་པར་བསྒོམ། མདོར་ན་སྒྲུབ་པའི་མཐུན་རྐྱེན་འཛོམས་ཞིང་ཉམས་དགའ་བ་དགེ་སྦྱོར་འཕེལ་བ་ཆགས་སྡང་སྐྱེ་བའི་རྐྱེན་ཉུང་བ་ནི་གནས་ཀྱི་མཆོག་ཡིན་ནོ། ། སྤྱིར་སྔགས་པ་མཐུ་རྒྱས་བྱེད་པའི་ཡུལ་དང་། སྡེ་པ་ནང་འཁྲུགས་བྱེད་པའི་ས་དང་། དཀོན་མཆོག་གི་རྟེན་ཉོ་ཚོང་བྱེད་པའི་ཡུལ་རྣམས་སུ་བསྡད་ན་བར་ཆད་འབྱུང་བ་དང་། དགེ་སྦྱོར་མི་འཕེལ་བ་དང་། ཁ་སྨྲས་འོང་བ་དང་། སྐུར་བ་ལ་སོགས་པའི་ཉེས་སྐྱོན་སྣ་ཚོགས་འབྱུང་བ་ཡིན་པས། སྒོམ་ཆེན་པ་རྟོགས་པ་མཐོ་ཡང་དེ་ལྟ་བུའི་གནས་སྤང་བ་གལ་ཆེ་གསུང་། གནས་དེ་ལྟ་བུ་བསྟེན་པ་ལ་སྦྱོར་བ་དང་། དངོས་གཞི་རྗེས་གསུམ་ལས། དང་པོ་གནས་དེ་དག་ཏུ་འགྲོར་འདོད་པའི་ཚེ། ཉོན་མོངས་པའི་བསམ་པ་ངན་པས་བྱིན་གྱིས་བརླབས་ནས་དེའི་འབྲས་བུ་གནས་དེར་ཕྱིན་པའི་དུས་བསམ་པའི་དོན་མི་འགྲུབ་པས། བསམ་ངན་སྐྱེས་པའི་དུས་སུ་གནས་དེར་འགྲོ་བའི་འདུན་པ་མི་བསྐྱེད་པ་ཡིན། བྱང་ཆུབ་ཀྱི་སེམས་ལ་སོགས་པ་བསམ་པ་བཟང་པོས་བྱིན་གྱིས་བརླབས་ནས། དེའི་འབྲས་བུ་གནས་དེར་ཕྱིན་པའི་དུས་སུ་བདེ་ལེགས་འབྱུང་བ་ཡིན་པས། བསམ་པ་བཟང་པོ་སྐྱེས་པའི་དུས་སུ་གནས་དེར་མདུན་པ་བསྐྱེད་པ་ཡིན། བསམ་པ་ངན་པ་ཡང་བྱེ་བྲག་ཏུ་ཕྱེ་ན། ཕྱི་འདོད་ཡོན་ལ་ཆགས་པས་ཕྱིན་ན་ལྟོ་གོས་མི་རྙེད། ནང་སེམས་ཅན་ལ་ཆགས་པའི་བསམ་པས་ཕྱིན་ན་ཚུལ་ཁྲིམས་མཐར་མི་ཕྱིན། ཞེ་སྡང་གི་བསམ་པས་ཕྱིན་ན་དགྲ་རྐུན་དང་ཕྲད། གཏི་མུག་གི་བསམ་པས་ཕྱིན་ན་དགེ་སྦྱོར་མི་འཕེལ། ང་རྒྱལ་གྱི་བསམ་པས་ཕྱིན་ན་དགྲ་ཟླ་དང་འཕྲད། ཕྲག་དོག་གི་བསམ་པས་ཕྱིན་ན་གྲོགས་མི་རྙེད། ཁྱད་གསོད་ཀྱི་བསམ་པས་ཕྱིན་ན་དགོན་པར་མི་གཟུག་ཅིང་བར་ཆད་མང་། ཁེ་གྲགས་ཀྱི་བསམ་པས་ཕྱིན་ན་འབྲས་བུ་ལོག་པར་སྨིན། བསམ་པ་དེ་དག་ནི་ཐོག་མར་མི་དགེ་སྟེ། སྒྲུབ་པའི་མཐུན་རྐྱེན་མི་འཛོམ། བར་དུ་མི་དགེ་སྟེ་དགེ་སྦྱོར་མི་འཕེལ། མཐའ་མར་མི་དགེ་སྟེ་བར་གཅོད་འོང་བས་སྤང་བར་བྱའོ། ། བསམ་པ་བཟང་པོ་བྱེ་བྲག་ཏུ་ཕྱེ་ན། བྱམས་པའི་བསམ་པས་ཕྱིན་ན་ཀུན་གྱིས་བཀུར་བའི་གནས་སུ་འགྱུར། སྙིང་རྗེའི་བསམ་པས་ཕྱིན་ན་ཐམས་ཅད་དབང་དུ་འདུ། བྱང་ཆུབ་སེམས་ཀྱི་བསམ་པས་ཕྱིན་ན་རང་གཞན་གྱི་དོན་འགྲུབ། འདོད་ལྷའི་བསམ་པས་ཕྱིན་ན་བར་ཆད་མི་འབྱུང་། མོས་གུས་ཀྱི་བསམ་པས་ཕྱིན་ན་དགེ་སྦྱོར་ལ་བོགས་ཐོན། བསྲུང་སེམས་བསམ་པས་ཕྱིན་ན་ཚུལ་ཁྲིམས་མཐར་ཕྱིན། ཕྱག་རྒྱ་ཆེན་པོའི་བསམ་པས་ཕྱིན་ན་སྣང་བ་ཟིལ་གྱིས་གནོན་པས། དེ་དག་ནི་ཐོག་མར་དགེ་སྟེ་སྒྲུབ་པའི་མཐུན་རྐྱེན་འཛོམས། བར་དུ་དགེ་སྟེ་བར་ཆད་མི་འབྱུང་ཞིང་དགེ་སྦྱོར་འཕེལ། མཐའ་མར་དགེ་སྟེ་རང་གཞན་གྱི་དོན་ཆེན་པོ་འགྲུབ། སྤྱིར་ནི་རི་ཁྲོད་ལ་སོགས་པ་གར་འགྲོ་ཡང་། བླ་མའི་ཐུགས་དགོངས་རྫོགས་པར་བྱ་བ་དང་། སངས་རྒྱས་ཀྱི་བསྟན་པ་དར་ཞིང་རྒྱས་པར་བྱ་བ་དང་། གཞི་བདག་ལ་སོགས་པའི་སེམས་ཅན་ཐམས་ཅད་རྫོགས་པའི་བྱང་ཆུབ་ཐོབ་པར་བྱ་བའི་ཆེད་དུ་འགྲོ་སྙམ་དུ་བསམ་ལ་འགྲོ། ཁྱད་པར་དུ་འགྲོ་བའི་གཞི་བདག་དེ་ལ་བྱམས་པ་སྒོམ་པ་ཡིན། དངོས་གཞི་ནི། གནས་ཀྱིས་གང་ཟག་བྱིན་གྱིས་རློབས་པ་དང་། གང་ཟག་གིས་གནས་བྱིན་གྱིས་རློབས་པ་ཡིན། དེ་ལ་དང་པོ་ཡུལ་ཉི་ཤུ་རྩ་བཞི་ལ་སོགས་པ་རྣམས་སུ། ལྷན་སྐྱེས་དང་ཞིང་སྐྱོང་གི་མཁའ་འགྲོ་མ་རྣམས་བཞུགས་པས་བྱིན་གྱིས་རློབ་པ་དང་། སྔོན་གྱི་གྲུབ་ཐོབ་གོང་མ་རྣམས་ཀྱི་བྱིན་རླབས་ཀྱང་འབྱུང་བ་དང་། རྫས་ཁྱད་པར་ཅན་ཡོད་པའི་བཀྲ་ཤིས་པ་དང་། དགེ་སྦྱོར་ངང་གིས་འཕེལ་བ་ཡིན། གཉིས་པ་གནས་གང་ཡང་རུང་བ་དེ་དག་རྡུལ་ཕྲ་རབ་ཇི་སྙེད་ཐམས་ཅད་ཐུགས་རྗེ་ཆེན་པོའམ། རྣམ་པར་སྣང་མཛད་ཀྱི་སྐུ་རྡུལ་ཕྲ་རབ་ཏུ་བསམ་ལ། དེ་ནས་རང་ཉིད་ལྷ་དེའི་བ་སྤུའི་བུ་གའི་གཞལ་ཡས་ཁང་ཡངས་ཤིང་རྒྱ་ཆེ་བ་བསོད་ནམས་དང་ཡེ་ཤེས་ཀྱི་ཚོགས་ལས་གྲུབ་པ། སངས་རྒྱས་ཀྱི་རྣམ་འཕྲུལ་གྱི་ཡེ་ཤེས་ལས། སངས་རྒྱས་དང་བྱང་ཆུབ་སེམས་དཔའ་དཔའ་བོ་དང་མཁའ་འགྲོའི་ཚོགས་ཀྱིས་གང་བ་ཞིག་ཏུ་བསམ་ལ། ཡུལ་དེའི་སེམས་ཅན་རྣམས་ཀྱང་ཡི་དམ་གྱི་ལྷར་བསམ་པ་ཡིན་ནོ། ། དེ་ནས་གནས་དེར་ཕྱིན་པའི་སྐབས་སུ་སྙིང་མི་དགའ་བའམ། སྡོད་སྙིང་མི་འདོད་པའམ། ཚིག་པ་ཟ་བའམ། འདིར་མི་ཟུགས་པ་འདུག་སྙམ་པའམ། དེ་ལ་སོགས་པའི་ཕྱི་ནང་གི་རྐྱེན་ཅི་བྱུང་ཡང་། གནས་དེར་དགེ་སྦྱོར་འཕེལ་བའི་སྔ་ལྟས་ཡིན་པས། དེ་མ་ཐག་ཏུ་གཏོར་མ་གསུམ་བཤམས། གོང་མ་བླ་མ་དང་ཡི་དམ་དཀོན་མཆོག་གསུམ་ལ་ཕུལ་ཏེ་དགེ་སྦྱོར་འཕེལ་བའི་གསོལ་བ་གདབ། གཅིག་ཆོས་སྐྱོང་ལ་ཕུལ་ལ་བར་ཆད་སོལ་ཅིག་པར་བཀའ་བསྒོ། གཅིག་གཞི་བདག་ལ་བསྔོས་ཏེ་ཁྱོད་ཀྱི་གནས་འདིར་ཞག་འགའི་རིང་ལ་གཡར་བ་ཡིན་པས་ཅི་ཙམ་འདུག་གི་བར་དུ་བར་ཆད་མ་བྱེད་པར་སྟོང་གྲོགས་གྱིས་ཤིགཁྱོད་ཀྱི་ནུས་པ་ཅི་ཡོད་ཀྱིས་མཐུན་རྐྱེན་སྒྲུབས། རྒྱབ་རྟེན་གྱིས་ཤིག་བྱའོ། ། སྤྱིར་གཞི་བདག་ལ་དུང་དུང་མི་བྱ་ཇོ་བོར་མི་བཀུར། རང་གི་ཆོས་སྐྱོང་གི་འཁོར་དུ་བསམས་ལ། འགྲོ་བའི་དུས་སུ་གཏོར་མ་རེ་སྦྱིན། རྒྱུན་དུ་ནི་གཞི་བདག་སྤྱིའི་གཏོར་མ་དེས་ཆོགཁོ་ལ་གཅེས་འཛིན་ཆེ་གྲགས་ན་གཞན་དུ་འགྲོར་མི་སྟེར་ཞིང་དམིགས་ལ། ཁོ་དང་མི་མཐུན་མ་དགའ་བ་ཙམ་རེ་བྱུང་ཡང་བར་ཆད་བྱེད་དུ་འོང་བས་ཚོད་བཟུང་ངོ་། ། དེ་ནས་གཞི་བདག་དེ་ལ་བྱམས་པ་ཐུན་ཆེ་བ་ཞིག་བསྒོམ། དེ་ལྟར་ཐུན་འགོ་ཐམས་ཅད་ལ་བསྒོམ་ཞིང་དགེ་སྦྱོར་རིམ་པ་བཞིན་བྱའོ། ། ཡང་གནས་དེར་ཕྱིན་པའི་སྐབས་སུ་སྙིང་དགའ་ཡལ་གྱི་འོང་བའམ། འདུག་སྙིང་འདོད་པའམ། བདེ་ལྷན་གྱིས་སོང་ན་བར་ཆད་འོང་བའི་སྔ་ལྟས་ཡིན་པས། དེའི་དུས་སུ་འཇིགས་པ་མེད་པར་བྱས་ལ། ཞག་བདུན་གྱི་བར་དུ་འདུས་བྱས་དང་། འདུས་མ་བྱས་གང་གི་ཡང་དགེ་སྦྱོར་མི་བྱའོ། ། དེ་ནས་གཏོར་མ་བཏང་། བསྲུང་འཁོར་ལ་སོགས་པའི་དགེ་སྦྱོར་རིམ་པ་བཞིན་དུ་བྱའོ། ། སྤྱིར་གནས་གང་དུ་ཡང་ཡུན་རིང་པོ་འདུག་པའི་བསམ་པ་བཞག་ན་མི་ཟུག་པ་ཡིན་པས། འགྲོ་སྙམ་དུ་བསམ་ལ་ངག་ཏུ་ཡང་འགྲོ་བ་ཡིན་བྱ། གནས་ལ་བདག་ཏུ་མི་བཟུང་། ས་ཕྱོགས་དེའི་ཆུ་ཤིང་ལ་བག་མེད་པར་མི་སྤྱད་ལ། ཤིང་ལ་ལ་ལྷ་འདྲེའི་ལུས་ཡིན། ལ་ལ་ཁྱིམ་ཡིན། ལ་ལ་གནས་ཡིན་པས། གཏོར་མ་བྱིན་ནས་གཞི་བདག་ལས་བླངས་ལ་ལོངས་སྤྱོད་པར་བྱའོ། ། ཆུ་བསིལ་ན་རུལ་འཇུག་པ་ལ་སོགས་པའི་འཇམ་ཐབས་བྱ། རང་གི་ལུས་ངན་ན་སྐོལ་ཡུན་བསྲིང་། དཀའ་ཐུབ་དྲག་པོ་མི་བྱ་ཞིང་། སྤྱོད་ལམ་ཆ་སྙོམ་པར་བྱ། མདོར་ན་དུས་ཐམས་ཅད་དུ་འདོད་ཡོན་ནམ་མཆོག་ཐུན་མོང་གི་དངོས་གྲུབ་བམ། ཁེ་གྲགས་ལ་སོགས་པའི་འདོད་པ་ལ་ཆགས་ན་ཡང་མི་འགྲུབ་པ་ཡིན་པས། དངོས་གྲུབ་ལ་སོགས་པ་བགེགས་ཀྱི་བར་ཆད་སྡུད་པ་ཡིན་པས་འདོད་པ་ཐམས་ཅད་སྤོང་བ་གལ་ཆེ། དེ་ལྟར་མཚམས་བྱས་པར་རབ་ཟླ་བ་གསུམ་དུ་བསྒོམ་པས་འགྲོ་འདོད་པ་ལ་སོགས་པ་བར་ཆད་འབྱུང་སྟེ། དེའི་དུས་སུ་བཅུ་ཆོས་དང་སུམ་ཆོས་ཀྱིས་གནད་དུ་བསྣུན་ལ། བྱམས་སྙིང་རྗེ་བྱང་ཆུབ་ཀྱི་སེམས་འབའ་ཞིག་བསྒོམ་པ་གལ་ཆེའོ། ། གལ་ཏེ་སྐྲག་པའམ་འཇིགས་པ་ལྟ་བུ་བྱུང་ན། རང་གི་ལུས་ཐ་མལ་དུ་བྱས་ཏེ། དུམ་བུར་གཏུབ་པར་བསམ་ལ། གཞི་བདག་ལ་སོགས་པའི་སེམས་ཅན་ཐམས་ཅད་ལ་སྦྱིན་ཏེ། དེ་དག་རང་རང་གང་འདོད་ཀྱི་འདོད་ཡོན་དང་ལྡན་ཏེ། ལུས་ཀྱི་ན་ཚ་དང་སེམས་ཀྱི་སྡུག་བསྔལ་ཐམས་ཅད་དང་བྲལ་ནས་འདོད་ལྷ་ཤ་སྟག་ཏུ་གྱུར་པར་བསམ། དགེ་སྦྱོར་འཕེལ་བའི་དུས་སུ་སྒོ་འབོད་མི་ལྟ་བུ་བྱུང་ན། རྣལ་འབྱོར་པ་རབ་ཀྱིས་སྟེང་དུ་གནམ་རྡིབ། འོག་ཏུ་མཚོ་བརྡོལ། མདུན་དུ་འཆི་བདག་གི་བདུད་བྱུང་ཡང་། མི་གཡོ་མི་འགུལ་བ་ཡིན་ཏེ། བཅོམ་ལྡན་འདས་ལ་བདུད་ཀྱི་དམག་བྱེ་བ་ཕྲག་དུང་ཕྱུར་སུམ་ཅུ་སོ་དྲུག་བྱུང་ཡང་ཐུགས་དམ་རྩེ་གཅིག་ཏུ་མཛད་པས། སྔར་བཞུགས་པ་ལས་མི་གཡོ་བར་འོད་གསལ་དང་། བྱམས་པའི་ཏིང་ངེ་འཛིན་ལ་མཉམ་པར་བཞག་པས། བར་ཆད་མ་ཚུགས་པ་དང་། རྫོགས་པའི་བྱང་ཆུབ་ཏུ་སངས་རྒྱས་པ་ལྟ་བུ་ཡིན། རྣལ་འབྱོར་པ་འབྲིང་ནི་བཅུ་ཆོས་དང་སུམ་ཆོས་ཀྱིས་ཉམས་སུ་ལེན་པ་ཡིན་ཏེ། རྗེ་བཙུན་མི་ལ་ལ་ལྷ་འདྲེས་དམག་དྲངས་པའི་དུས་སུ། ཐམས་ཅད་ཆོས་ཀྱི་སྐུར་གཏན་ལ་ཕབས་ཏེ་ལུས་སྦྱིན་པར་བཏང་ནས། བདག་འཛིན་སྤངས་ཏེ་སྨོན་ལམ་བཏབ་པས། ལྷ་འདྲེ་ཐམས་ཅད་དབང་དུ་འདུས་པ་ལྟ་བུ་ཡིན། རྣལ་འབྱོར་པ་མཐའ་མ་ནི་བསྐང་བཤགས་བྱེད་པ་ཡིན་ཏེ། གཉན་ཆེན་པོ་ཨ་ཙརྻ་དཔལ་དབྱངས་ཀྱིས་བསྒོམ་པའི་དུས་སུ། སྒོ་ནས་ཁྱོད་ཀྱི་མ་ཤི་ཟེར་བ་ཞིག་བྱུང་བས། བཞེངས་ཏེ་མའི་དྲུང་དུ་ཕྱིན་པ་དང་། མ་ན་རེ་བུ་ཁྱོད་ལ་བར་ཆད་མ་བྱུང་ངམ་གསུང་སྐད། དེར་ལོག་ནས་དགོན་པར་ཕྱིན་པ་དང་། ཤངས་ཁྲག་ལུག་ནས་མ་ཆོད་པས། ཡེ་ཤེས་སྐུ་མཆོག་གི་བཤགས་པ་བྱས་པས། བར་ཆད་ཞི་བ་ལྟ་བུ་ཡིན། མདོར་ན་སྒྲུབ་པ་བྱེད་པའི་དུས་སུ་གཅེས་འཛིན་ཐམས་ཅད་སྤངས། ལུས་དང་སྲོག་ལ་འཕངས་པར་མི་འཛིན་ཅིང་། རེ་དོགས་མེད་པའི་སེམས་རྩེ་གཅིག་ཏུ་གནས་པའི་བརྟུལ་ཞུགས་དྲག་པོ་འཛིན་དགོས་པ་ཡིན། གཞན་ཡང་སྤྱང་ཀི་ངུ་བ་དང་། ཝ་བརྒྱལ་བ་ལ་སོགས་པའི་ལྟས་དང་། རྨི་ལམ་དུ་བུད་མེད་ངུ་བ་ལ་སོགས་པ་བྱུང་ན་ལེགས་པ་ཡིན་ཏེ། རང་གི་ཉོན་མོངས་པ་ལས་སྐྱེས་པའི་ལྷ་འདྲེ་རྣམས་ཀྱིས་མ་བཟོད་པ་ཡིན་པས། དེའི་དུས་སུ་བཅུ་ཆོས་དང་སུམ་ཆོས་དང་ལྔ་ལྡན་ལ་ནན་ཏན་བྱས་པས། གདོན་ཞི་ཞིང་སྣང་བ་རང་སེམས་སུ་ཐག་གཅོད་དོ། ། གལ་ཏེ་ནང་དུ་ཁམས་འདུས་པའི་རྟེན་འབྲེལ་གྱིས་ཕྱི་རོལ་ཏུ་ཡི་དམ་གྱི་ལྷའམ། སྲིན་མོ་ལ་སོགས་པའི་གཟུགས་དངོས་སུ་བྱུང་བ་སྐྲག་པར་མི་བྱ་སྟེ། རང་ཉིད་འདོད་ལྷའི་ང་རྒྱལ་གྱིས་ཧ་ཧ་ཧི་ཧི་ལ་སོགས་པའི་ཡེ་ཤེས་ཀྱི་གད་མོ་བཅུ་གཉིས་བྱས་པས་བདུད་ཡིན་ན་འབྲོས། ཡང་ན་འདོད་ལྷའི་སྙིང་པོ་ལ་སོགས་པ་དྲག་སྔགས་ཁོ་ལ་དམིགས་ནས་བཟླས་པའི་བདུད་ཡིན་ན་འབྲོས། ཡང་ན་དབང་གི་བརྡ་རྣམས་བྱས་པས། ལན་མ་ཤེས་ན་བདུད་ཡིན། ཡང་ན་རང་ཉིད་ཙཀྲའི་ལྷ་ཚོགས་སུ་སྤྲུལ། རེས་དཔའ་བོ་གཅིག་པར་སྤྲུལ་ལ་ཁོས་ཀྱང་དེ་ལྟར་བྱེད་ན་བདུད་ཡིན། ཡང་ན་གཉིས་མེད་དུ་བསྲེས་པས་འབྲོས་ན་བདུད་ཡིན། ཡང་ན་ཁོ་ཅི་འདྲ་བའི་ཡེ་ཤེས་པ་བསྟིམ་པས་འབྲོས་ན་བདུད་ཡིན། དེ་ལྟར་འདོད་ལྷར་ཤེས་པ་རང་སེམས་སུ་ཐག་ཆོད། མ་ཞེན་པའི་ཚུལ་གྱིས་ཚོགས་ལ་སོགས་པས་མཉེས་པར་བྱས་ནས། ཐུན་མོང་གི་དངོས་གྲུབ་དང་བཅུད་ལེན་གྱི་རྫས་སམ་ལུང་བསྟན་ཞུས་ལ་རང་ལ་བསྟིམ་བདུད་ཡིན་ན་འཇིགས་པ་དང་། ཞེ་འདོད་སྤངས། བདུད་དེ་ཉིད་ལྷར་བསྐྱེད་ལ་ཡེ་ཤེས་པ་གཞུགགནས་གསུམ་བྱིན་གྱིས་རླབས། དབང་བསྐུར་མཆོད་པས་མཆོད་ལ་སངས་རྒྱས་དངོས་སུ་བལྟ། དེ་ནས་ལན་གསུམ་རང་ལ་བསྟིམ། དེ་སྣང་བ་རང་སེམས་ཡིན་པས་གང་ལྟར་བཏགས་པ་དེ་ལྟར་འོང་བའི་ཕྱིར་སངས་རྒྱས་དངོས་ཡིན་ཞིང་གཞན་དུ་མི་བཙལ་བའི་གདེངས་སྐྱེད་དོ། ། དེས་བར་ཆད་དངོས་གྲུབ་ཏུ་འབྱུང་བ་ཡིན། སྤྱིར་སྣང་བ་རང་སེམས་ཡིན་པས་རང་སེམས་མ་གཏོགས་པའི་ཡི་དམ་དང་དངོས་གྲུབ་དང་བར་ཆད་གང་ཡང་ཕྱི་རོལ་ན་མེད་པས། བརྟག་པ་བྱེད་མི་དགོས། དང་པོ་ནས་ཡི་དམ་ལྷར་ཤེས་པར་བྱས་ལ་བསྐྱེད་པ་ལ་སོགས་པ་སྔ་མ་ལྟར་བྱས་ནས། བཅུ་ཆོས་ཀྱིས་གནད་དུ་བསྣུན་པ་ཡིན། དགེ་སྦྱོར་འཕེལ་བའི་དུས་སུ་ཚིགས་བཅད་དང་། ཆོས་བཤད་པ་དང་། གཞན་གྱི་རིམ་གྲོ་ལ་སོགས་པའི་བྱ་བྱེད་མང་པོ་མི་བྱའོ། ། ལུས་ངག་གི་དགེ་སྦྱོར་ལ་གཙོར་བྱེད་པ་ཡིན་ཏེ། བཟང་ངན་གྱི་རྟོག་པ་ཐམས་ཅད་ལྔ་ལྡན་གྱི་ངང་དུ་མ་ཡེངས་པར་བྱའོ། ། དེ་ལྟར་ཟླ་བ་གསུམ་མམ་ལྔར་བསྒོམས་པས། ལྷ་འདྲེས་བསོད་ནམས་བསྐྱེད་པ་ལ་སོགས་པའི་ཆོ་འཕྲུལ་སྟོན་པ་སྟེ། གལ་ཏེ་འདོད་པའི་ཡོན་ཏན་ཇི་ལྟར་བསམ་པ་བཞིན་བྱུང་ན་མཆོག་འདོད་པའི་མདུན་པ་བསྐྱེད་པས། ཁོ་སྐྱེངས་ནས་ཆོས་ཉན་དུ་བྱུང་ན་སྡོམ་པ་སྣ་རེ་ཙམ་དང་། སེམས་བསྐྱེད་བྱ། ལས་རྒྱུ་འབྲས་བཤད་ལ་སྙིང་རྗེས་རྒྱུད་བརླན། དེའི་ནུས་པ་མེད་ན་ནུས་པ་དང་ལྡན་པའི་དུས་སུ་ཆོས་བཤད་པའི་དུས་གདབ་བོ། ། ཡང་ན་སྨོན་ལམ་བཏབ། གལ་ཏེ་དགེ་སྦྱོར་འཕེལ་ཞིང་མཐུན་རྐྱེན་འཛོམས་པའི་དུས་སུ། འགྲོ་དགོས་པར་བྱུང་ན་འདུག་པའི་རྟེན་འབྲེལ་ནི། བཤང་གཅི་རྣམས་ཀྱང་ལུང་པའི་ཕུག་ཏུ་དོར། གཏོར་མ་ཡང་ཕུག་ཏུ་བཏང་། མལ་སྟན་རྣམས་རྡོ་རྗེའི་གདན་དུ་བསམ་ལ་རྡོ་རྗེ་སྐྱིལ་ཀྲུང་བཅས། ཁ་རི་ཕུག་ཏུ་ཡར་བསྟན་ནས་ཤེས་པ་རི་རབ་ཀྱི་ཁོང་སེང་ལ་གཏད་ལ། ཉལ་ན་ཡང་། མགོ་རི་ཕུག་ཏུ་བསྟན་ཏེ་ཉལ་ཞིང་། བླ་མ་ལ་འདུག་པའི་གསོལ་བ་གདབ་བོ། ། མཐུན་རྐྱེན་འཛོམས་ཡང་དགེ་སྦྱོར་མི་འཕེལ་ན་འགྲོ་བའི་རྟེན་འབྲེལ་ནི་བཤང་གཅི་རྣམས་ཀྱང་འགྲོ་ཕྱོགས་སུ་དོར། གཏོར་མ་ཡང་འགྲོ་ཕྱོགས་སུ་བཏང་ལ་འགྲོ་བའི་གསོལ་བ་གདབ། མལ་སྟན་རླུང་གི་གདན་དུ་བསམ་ལ་ཁ་འགྲོ་ཕྱོགས་སུ་བསྟན་ལ་ཙོག་པུར་འདུགཉལ་དུས་ཀྱང་འགྲོ་ཕྱོགས་སུ་མགོ་བསྟན། ཁ་མོས་ཕྱོགས་སུ་མདུན་པ་ཡང་བཏང་། གནས་དེར་དགེ་སྦྱོར་འཕེལ་ཡང་འཚོ་བ་མེད་ན། དང་པོ་འཚོ་བ་སྒྲུབ་ན། གནས་དེར་ཕྱིན་མ་ཐག་ཏུ་ཅི་བྱུང་བ་རྣམས་མི་ལེན། སྲོག་ཆགས་ཀྱི་ཕུང་པོ་ཡང་མི་བཏུད་པ་ཡིན། བླ་མ་རིན་འབྱུང་གི་ཆ་བྱད་ལྟེ་བར་བསྒོམ་པ་ཡིན། གནས་དེར་དྲན་པ་རྩེ་གཅིག་ཏུ་བྱས་ནས་བསྒོམས་པས་གྲགས་པ་དང་སྙན་པ་འབྱུང་ཞིང་། བསོད་ནམས་དང་འཁོར་ལ་དགྲའི་འདུ་ཤེས་བྱས་ནས་སྤང་བར་བྱ། གཞན་ཡང་ང་རྒྱལ་དང་རློམ་སེམས་མི་བསྐྱེད་ཅིང་། རི་དྭགས་རྨས་མ་ལྟར་གབ་པར་བྱའོ། ། བྱམས་པ་དང་སྙིང་རྗེ་བྱང་ཆུབ་ཀྱི་སེམས་ལ་ནན་ཏན་དྲག་ཏུ་བྱའོ། ། བླ་མ་ལ་མོས་གུས་དྲག་པོའི་མཆོད་པ་འབུལ་ཞིང་གསོལ་བ་ཡང་དང་ཡང་དུ་གདབ་བོ། ། དེ་ནས་གསུམ་ལ་ནན་ཏན་དྲག་ཏུ་བྱ་ཞིང་ཡུན་རིང་བ་གལ་ཆེའོ། ། ཡང་རི་ཁྲོད་དུ་དགེ་སྦྱོར་འཕེལ་བདེ་བའི་དུས་སུ། བླ་མ་དང་མཇལ་སྙིང་འདོད་ཅིང་འགྲོ་འདོད་པ་བྱུང་ན་བདུད་ཡིན་པས། རང་གི་མདུན་གྱི་ནམ་མཁར་གདན་བཞི་བརྩེགས་ཀྱི་སྟེང་དུ་བླ་མ་སྤྱན་དྲངས་ཏེ་བཞུགས་སུ་གསོལ། མཆོད་པར་འོས་པ་ཐམས་ཅད་ཀྱིས་མཆོད་ཅིང་མོས་གུས་དྲག་ཏུ་བྱས་ལ། ཆོས་ཀྱི་གླེང་བསླང་ལ་སོགས་པ་བྱས་པར་བསམ། དེ་ནས་རང་ལ་བསྟིམ་ལ་རང་དང་བླ་མ་གཉིས་དབྱེར་མེད་དུ་བསམ་ལ་དགེ་སྦྱོར་སྔ་མ་ལྟར་བྱའོ། ། གསུམ་པ་རྗེས་ཀྱི་ཆོས་ནི། ནམ་འགྲོ་བའི་དུས་སུ་གཏོར་མ་གཉིས་བཤམས། གཅིག་ཆོས་སྐྱོང་དང་འགྲོ་ཕྱོགས་ཀྱི་ལྷ་འདྲེ་རྣམས་ལ་ཕུལ། ལམ་སྣ་དྲོངས་ཤིག་བྱ་བའི་བཀའ་སྒོ་བྱ། གཅིག་གཞི་བདག་ལ་བྱིན་ལ་ཚིག་གི་གཏང་རག་བཏང་། དེ་ནས་འགྲོ་ཕྱོགས་ཀྱི་སེམས་ཅན་ལ་སོགས་པ་རྣམས་ཀྱི་དོན་དུ་སེམས་བསྐྱེད་ཅིང་འགྲོ་སྟེ། ཚུར་མི་འོང་བའི་